Seinäjoen ammattikorkeakoulu

Seinäjoen ammattikorkeakoulu (SeAMK) () on Seinäjoella sijaitseva ammattikorkeakoulu. Ammattikorkeakoulu on erikoistunut yrittäjyyteen, ruokaan ja kansainvälisyyteen. Ammattikorkeakoulun tavoitteena on osaamisen, kilpailukyvyn ja hyvinvoinnin kasvattaminen toiminta-alueella. SeAMKin kampus sijaitsee Seinäjoen teknologiapuisto Framilla.

Seinäjoen ammattikorkeakoulussa on nykyään noin 4 700 opiskelijaa, 180 opettajaa ja yli 90 tutkimus-, kehittämis- ja innovaatiotoiminnan parissa työskentelevää sekä 110 muuta henkilökuntaan kuuluvaa. Ammattikorkeakoulun rehtorina toimii HTT Jaakko Hallila. Hän on toiminut korkeakoulun rehtorina syyskuusta 2020 lähtien, jolloin SeAMKin perustamisesta asti rehtorina toiminut Tapio Varmola jäi eläkkeelle.

Vuodesta 2014 ammattikorkeakoulun ylläpitäjänä on toiminut Seinäjoen ammattikorkeakoulu Oy.

Ammattikorkeakoulu on palkittu kuluneina vuosina mm. aluekehityksen huippuyksikkönä (2003). Lisäksi opetusministeriö on palkinnut SeAMKin kansainvälisen toiminnan kolmeen otteeseen 2000-luvulla. SeAMK on palkittu uudelleen sekä vuosina 2007 että 2008 aluevaikuttavuudesta ja työelämäyhteistyöstä.

Historia 
Seinäjoen ammattikorkeakoulu aloitti toimintansa vuonna 1992. Se muodostettiin yhdistämällä viisi oppilaitosta: Seinäjoella toimineet kauppaoppilaitos, teknillinen oppilaitos, sosiaalialan ja terveydenhuollon oppilaitokset sekä Ilmajoella toiminut maatalousoppilaitos. Vuonna 1995 Seinäjoen ammattikorkeakoulu oli yksi yhdeksästä vakinaistamisluvan saaneista ammattikorkeakouluista 39 hakijan joukossa. Vuonna 1997 oppilaitokseen liitettiin Tuomarniemen metsäoppilaitos Ähtärissä, vuonna 1999 Jurvan käsi- ja taideteollisuusoppilaitos, Kauhajoen koti- ja laitostalouden oppilaitos sekä Kauhavalla toiminut Suomen Yrittäjäopisto. Jurvassa aloitettiin muotoilualan amk-koulutus ja kulttuurialan koulutukseksi siirrettiin tekniikan alalta myös rakennuskonservointi, joka lakkautettiin 2013, samalla kun Jurvan, Ähtärin ja Kauhajoen toiminta siirrettiin Seinäjoelle.

Kampus 

Seinäjoen ammattikorkeakoulu sijaitsee yhdellä kampuksella, tiede- ja teknologiapuisto Framin alueella. Kampus jakautuu Jouppilan kaupunginosassa sijaitsevaan Framin kampukseen sekä Marttilan kaupunginosassa sijaitsevaan Kampustalon alueeseen. Kampusalueen läpi virtaa Seinäjoki, jonka molemmin puolin jakautuva ammattikorkeakoulun modernit oppimisympäristöt ja opetustilat.

Framin kampuksen puolella sijaitsevat ammattikorkeakoulun rakennukset A, E, F ja H, joissa sijaitsevat laboratoriot, opetusravintola sekä kulttuurialan studiot. Kaikkien yksiköiden lähes koko koulutus ja tutkimustoiminta sijaitsee Framin kampuksella. Framilla sijaitsevat myös ammattikorkeakoulun rehtorin toimisto, hakija- ja opiskelijapalvelut, kirjastohallinto sekä opiskelijakunnan tilat.

Kampustalon alueella on sosiaali- ja terveysalan opetustilat sekä korkeakoulukirjasto.

Koulutus 
Seinäjoen ammattikorkeakoulu tarjoaa koulutusta tutkimus- ja kehittämispalveluja kuudella koulutusalalla. Alat ovat kulttuuriala, liiketalouden ala, luonnonvara-ala, ravitsemisala, sosiaali- ja terveysala sekä tekniikan ala. Mahdollisuutena on opiskella AMK-tutkinto päiväopintoina (päivätoteutus) tai työn ohessa (monimuotototeutus). Tarjolla on lisäksi ylempien AMK-tutkintojen koulutusta, erikoistumisopintoja, täydennyskoulutusta sekä avoimen AMKin opintoja.

Tutkintoon johtava koulutus 

SeAMKissa on yli 25 koulutusta, joista osa on englanninkielisiä. Valikoimassa on ammattikorkeakoulututkintoon johtavia koulutuksia, joissa voi suorittaa tutkinnon joko päivätoteutuksena opiskellen tai monimuotoisena joustavasti työn ohessa. 

SeAMK tarjoaa myös ylempään AMK-tutkintoon johtavaa koulutusta, joka on tarkoitettu korkeakoulututkinnon suorittaneille ja työelämässä jo kokemusta saaneille henkilöille.

SeAMK tarjoaa tutkintoon johtavaa koulutusta seuraavilla aloilla ja tutkintonimikkeillä:
 Kulttuuriala: kulttuurituottaja
 Liiketalouden ala: tradenomi
 Luonnonvara-ala: agrologi
 Ravitsemisala: restonomi
 Sosiaali- ja terveysala: fysioterapeutti, geronomi, sairaanhoitaja, sosionomi, terveydenhoitaja
 Tekniikan ala: insinööri, rakennusmestari

Tutkimus 
Seinäjoen ammattikorkeakoulun tutkimus-, kehitys- ja innovaatiotoiminnan painoalat ja kärjet mukailevat Etelä-Pohjanmaan elinkeinoelämän tarpeita. TKI-toiminta pitää sisällään pääosin julkisin varoin rahoitetut tutkimus- ja kehittämisprojektit. Projektit jakautuvat neljälle painoalalle: ruokaratkaisut, älykkäät ja energiatehokkaat järjestelmät, hyvinvointi ja luovuus sekä yrittäjyys ja kasvu. Kärkiä ovat agrobiotalous, teollinen internet pk-yrityksissä, työhyvinvointi sekä kasvuyrittäjyys ja omistajanvaihdokset. Seinäjoen ammattikorkeakoulun painopisteet ja tutkimusryhmät ovat yhteisiä Seinäjoen yliopistokeskuksen kanssa.

Vuosina 2000–2015 ammattikorkeakoulun TKI-menot olivat yhteensä noin 78,4 miljoonaa euroa. TKI-toiminnan laajuus on ollut keskimäärin vuositasolla noin 4 miljoonaa euroa. Volyymin ja kokonsa suhteen ammattikorkeakoulu on sijoittunut TKI-toiminnan kärkijoukkoon Suomessa. Ammattikorkeakoulussa toteutetaan noin 100 TKI-projektia vuodessa. Projektien merkittävimpiä rahoittajia ovat Euroopan aluekehitysrahasto, Euroopan sosiaalirahasto, Maaseudun kehittämisrahasto, eri ministeriöt sekä kansainväliset rahoitusohjelmat.

Lähteet

Aiheesta muualla 

Seinäjoen ammattikorkeakoulun kotisivu

Seinäjoen ammattikorkeakoulu